འཕགས་མཆོག་ཐུགས་རྗེ་ཆེན་པོ་ཞལ་བཅུ་གཅིག་པའི་སྒྲུབ་དཀྱིལ་དབང་ཆོག་དང་བཅས་པ་ཐར་པར་བགྲོད་པའི་མྱུར་ལམ།
༄༅།  ། འཕགས་མཆོག་ཐུགས་རྗེ་ཆེན་པོ་ཞལ་བཅུ་གཅིག་པའི་སྒྲུབ་དཀྱིལ་དབང་ཆོག་དང་བཅས་པ་ཐར་པར་བགྲོད་པའི་མྱུར་ལམ་ཞེས་བྱ་བ་བཞུགས་སོ།  །  ༄༅༅།  ། ན་མོ་གུ་རུ་ཨཱཪྻ་ལོ་ཀེ་ཤྭ་རཱ་ཡ།  སྤྱན་རས་གཟིགས་ཞེས་མཚན་གསོལ་གྲགས་པའི་དབྱངས།  ། བདུད་རྩིའི་ཐིགས་པ་རྣ་བར་ལྷུང་བས་ཀྱང་།  ། ནམ་ཡང་འཆི་མེད་གཏན་བདེའི་སྲོག་སྟེར་བ།  ། བཅོམ་ལྡན་ཐུགས་རྗེའི་གཏེར་ཆེན་དེ་ཡིས་སྐྱོངས།  ། ཐུན་མོང་ལམ་སྦྱངས་སྙིང་རྗེས་རྒྱུད་བསྐུལ་ཏེ།  ། གང་གི་དཀྱིལ་འཁོར་ཆེན་པོར་ལེགས་ཞུགས་ནས།  ། ཟབ་ལམ་རྣལ་འབྱོར་སྒྲུབ་པ་དང་མཚུངས་པའི།  ། ཐར་པར་བགྲོད་པའི་ཐེམ་སྐས་གཞན་ཡོད་མིན།  ། དེ་ཕྱིར་བརྒྱུད་ལྡན་དམ་པའི་མན་ངག་བཞིན།  ། དེ་ཡི་སྒྲུབ་དཀྱིལ་ཆ་ལག་དང་བཅས་པ།  ། ཉུང་ངུའི་ཚིག་གི་ཕྲེང་བར་སྤེལ་བ་འདི།  ། རྣམ་གྲོལ་དོན་གཉེར་གཞོན་ནུའི་མགུལ་རྒྱན་མཛོད།  ། འདིར་རྒྱལ་བ་ཀུན་གྱི་སྙིང་རྗེའི་རང་གཟུགས།  འཕགས་མཆོག་ཐུགས་རྗེ་ཆེན་པོ་གྲུབ་བརྙེས་དཔལ་མོའི་ལུགས་ཀྱི་(༢)མངོན་དཀྱིལ་ཆ་ལག་དང་བཅས་པ།  བློ་དམན་འཇུག་པ་བདེ་བའི་ཕྱིར།  མ་བྱས་ཀྱང་ཆད་པའི་སྐྱོན་དུ་མི་འགྱུར་བའི་ཆོ་གའི་ཡན་ལག་རྒྱས་པ་རྣམས་བཞག་སྟེ།  མེད་མི་རུང་གི་གནད་རྣམས་ཆ་ཚང་བར་ཕྱོགས་གཅིག་ཏུ་བསྡེབས་པ་ལ་གསུམ།  བདག་བསྐྱེད་བསྙེན་པ་དང་བཅས་པ།  དཀྱིལ་འཁོར་སྒྲུབ་ཅིང་དབང་བླང་བ།  ཞར་བྱུང་ཆོ་གའི་ཡན་ལག་གཞན་བསྟན་པའོ།  ། དང་པོ་ནི།  འདིའི་དཀྱིལ་འཁོར་དུ་དབང་བསྐུར་ལེགས་པར་ཐོབ་ཅིང་།  དམ་ཚིག་དང་སྡོམ་པ་ལ་གནས་པའི་གང་ཟག་གིས།  ས་ག་ཟླ་བ་སོགས་དུས་བཟང་པོར།  གནས་ཁང་བྱི་དོར་བྱས་ཤིང་སྐུ་གསུང་ཐུགས་ཀྱི་རྟེན་བཀྲམ།  ཚོགས་ཞིང་མཆོད་པ་དང་།  བདག་བསྐྱེད་མཆོད་པ།  རྡོར་དྲིལ་ལམ་ཏིང་ཤག་སོགས་མཁོ་བའི་ཡོ་བྱད་རྣམས་འདུ་བྱས།  ཁྲུས་དང་གཙང་སྦྲ་ལེགས་པར་བྱས་ནས་སྟན་བདེ་བ་ལ་འཁོད།  ལག་པ་ཐལ་མོ་སྦྱར་ནས་པདྨ་ཁ་ཕྱེ་བའི་ཚུལ་དུ་བྱེད་པ་པདྨའི་རིགས་ཀྱི་དམ་རྒྱ་སྙིང་གར་བཞག་སྟེ།  ཨོཾ་པདྨ་ཨུཏ་བྷ་ཝ་ཡེ་སྭཱ་ཧཱ།  ཞེས་བརྗོད།  རང་ཉིད་སྐད་ཅིག་གིས་འཕགས་པ་ཐུགས་རྗེ་ཆེན་པོའི་སྐུར་བཞེངས་པར་གྱུར་པར་བསམ་ལ།  ཚོགས་ཞིང་གི་མཆོད་པ།  ཨོཾ་པདྨཱནྟ་ཀྲྀཏ་ཧཱུཾ་ཕཊ་ཀྱིས་བསངས།  ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ།  སྟོང་པ་ཉིད་དུ་གྱུར།  སྟོང་པའི་ངང་ལས་བྷྲུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་མཆོད་ཡོན།  ཞབས་བསིལ།  མེ་ཏོག། བདུག་སྤོས།  སྣང་གསལ།  དྲི།  ཞལ་ཟས་རོལ་མོ་ལ་སོགས་པ་རྣམས་རང་བཞིན་སྟོང་པ།  རྣམ་པ་མཆོད་རྫས་སོ་སོའི་རྣམ་པ་ཅན།  བྱེད་ལས་ཟག་པ་མེད་པའི་བདེ་བ་ཁྱད་པར་ཅན་སྟེར་བར་གྱུར།  ཨོཾ་ཨརྒྷཾ་ཨཱཿཧཱུཾ།  ཨོཾ་པཱ་དྱཾ་ཨཱཿཧཱུཾ།  ཨོཾ་པུཥྤེ་ཨཱཿཧཱུཾ།  ཨོཾ་དྷུ་པེ་ཨཱཿཧཱུཾ།  ཨོཾ་ཨཱ་ལོ་ཀེ་ཨཱཿཧཱུཾ།  ཨོཾ་གནྡྷེ་ཨཱཿཧཱུཾ།  ཨོཾ་ནཻ་ཝི་ཏེ་ཨཱཿཧཱུཾ།  ཨོཾ་ཤཔྟ་ཨཱཿཧཱུཾ་གྱིས་བྱིན་གྱིས་བརླབས།
སྐྱབས་འགྲོ་སེམས་བསྐྱེད་ནི།  འགྲོ་རྣམས་བསྒྲལ་འདོད་བསམ་པ་ཡིས།  ། སངས་རྒྱས་ཆོས་དང་དགེ་འདུན་ལ།  ། བྱང་ཆུབ་སྙིང་པོར་མཆིས་ཀྱི་བར།  ། རྟག་པར་བདག་ནི་སྐྱབས་སུ་མཆི།  ། ཤེས་རབ་སྙིང་བརྩེ་དང་བཅས་པས།  ། བརྩོན་པས་སེམས་ཅན་དོན་དུ་བདག། སངས་རྒྱས་མདུན་དུ་གནས་བགྱིས་ཏེ།  ། རྫོགས་པའི་བྱང་ཆུབ་སེམས་བསྐྱེད་བགྱི།  ། ལན་གསུམ།  རང་ཐུགས་(༣)རྗེ་ཆེན་པོར་གསལ་བའི་ཐུགས་ཀའི་ཧྲཱིཿལས་འོད་ཟེར་འཕྲོས།  འཕགས་པ་སྤྱན་རས་གཟིགས་ལ་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས།  མདུན་གྱི་ནམ་མཁར་པདྨའི་སྡོང་པོ་ཡངས་ཤིང་རྒྱ་ཆེ་བ་འདབ་མ་སྟོང་དང་ལྡན་པའི་སྟེང་དུ་བཞུགས་པར་གྱུར།  ཅེས་ཚོགས་ཞིང་སྤྱན་དྲངས།  རང་གཞན་སེམས་ཅན་ཐམས་ཅད་ཀྱིས་ཕྱག་མཆོད་སོགས་བྱེད་པར་མོས་ནས།  སངས་རྒྱས་ཐམས་ཅད་འདུས་པའི་སྐུ།  ། རྡོ་རྗེ་འཛིན་པའི་ངོ་བོ་ཉིད།  ། དཀོན་མཆོག་གསུམ་གྱི་རྩ་བ་སྟེ།  ། བླ་མ་རྣམས་ལ་ཕྱག་འཚལ་ལོ།  ། དུས་གསུམ་བདེ་བར་གཤེགས་པ་ཆོས་ཀྱི་སྐུ།  ། འགྲོ་དྲུག་སེམས་ཅན་རྣམས་ལ་སྤྱན་རས་གཟིགས།  ། ནམ་མཁའ་ལྟ་བུར་ཁྱབ་པའི་བཅུ་གཅིག་ཞལ།  ། གཟི་བརྗིད་འོད་དཔག་མེད་ལ་ཕྱག་འཚལ་ལོ།  ། ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང་།  ། སྤྱན་སྟོང་བསྐལ་པ་བཟང་པོའི་སངས་རྒྱས་སྟོང་།  ། གང་ལ་གང་འདུལ་དེ་ལ་དེར་སྟོན་པ།  ། བཙུན་པ་སྤྱན་རས་གཟིགས་ལ་ཕྱག་འཚལ་ལོ།  ། ཌཱ་ཀཱིའི་གཙོ་མོ་ལ་ཀྵིཾ་ཀཱ་རའི་ཞབས།  ། ལྔ་རིག་པཎ་ཆེན་ཟླ་བ་གཞོན་ནུ་དང་།  ། ཡེ་ཤེས་བཟང་པོ་ཟླ་བ་རྒྱལ་མཚན་སོགས།  ། བརྒྱུད་པའི་བླ་མ་རྣམས་ལ་ཕྱག་འཚལ་ལོ།  ། རྒྱལ་བ་ཀུན་དངོས་བློ་བཟང་གྲགས་པའི་ཞབས།  ། མཁྱེན་བརྩེའི་བདག་ཉིད་རྒྱལ་བ་ཡབ་སྲས་དང་།  ། ཀུན་མཁྱེན་ཆེན་པོ་འཇམ་དབྱངས་བཞད་པ་སྟེ།  ། དཔལ་ལྡན་བླ་མ་རྣམས་ལ་ཕྱག་འཚལ་ལོ།  ། གང་གིས་བདག་ལ་རིག་པ་བསླབ་པ་དང་།  ། མདོ་རྒྱུད་བསྟན་བཅོས་མན་ངག་རྗེས་བསྟན་ཅིང་།  ། བསླབ་པ་མནོས་དང་དབང་བསྐུར་བྱིན་རླབས་པའི།  ། དངོས་བརྒྱུད་བླ་མ་རྣམས་ལ་ཕྱག་འཚལ་ལོ།  ། སངས་རྒྱས་གཙོ་ལ་ཕྱག་འཚལ་ལོ།  ། སྐྱོབ་པ་ཆོས་ལ་ཕྱག་འཚལ་ལོ།  ། དགེ་འདུན་ཆེ་ལ་ཕྱག་འཚལ་ལོ།  ། གསུམ་ལ་རྟག་ཏུ་གུས་ཕྱག་འཚལ།  ། འཕགས་པ་སེང་གེའི་སྒྲ་དང་ཡིད་བཞིན་ནོར།  ། པདྨ་གར་དབང་ཐུགས་རྗེ་མི་བཤོལ་དང་།  ། དོན་ཡོད་ཞགས་དང་ཧ་ལ་ཧ་ལ་སྟེ།  ། སྤྱན་རས་གཟིགས་དབང་རྣམས་ལ་ཕྱག་འཚལ་ལོ།  ། པདྨ་རྒྱན་དང་རྡོ་རྗེ་ཆོས་དབང་ཕྱུག། ཧ་རི་ཧ་རི་ལ་ཞོན་མགྲིན་སྔོན་ཏེ།  ། ཕྱོགས་བཅུར་བཞུགས་པའི་འཕགས་པ་ཐུགས་རྗེ་ཅན།  ། སྤྱན་རས་གཟིགས་དབང་རྣམས་ལ་ཕྱག་འཚལ་ལོ།  ། ཕྱག་བྱར་འོས་པ་ཐམས་ཅད་ལ།  ། ཞིང་རྡུལ་ཀུན་གྱི་གྲངས་སྙེད་ཀྱི།  ། ལུས་བཏུད་པ་ཡིས་རྣམ་པ་ཀུན།  ། མཆོག་ཏུ་དད་པས་ཕྱག་འཚལ་ལོ།  ། ཞེས་ཕྱག་བྱ།  ཨོཾ་ཨཱཪྻ་ལོ་ཀེ་ཤྭ་ར་ས་པ་རི་ཝཱ་ར་ཨརྒྷཾ་པྲ་ཏིཙྪ་སྭཱ་ཧཱ།  དེ་བཞིན་དུ།  ཨརྒྷཾ་གྱི་གནས་སུ།  པཱ་དྱཾ།  པུཥྤེ།  དྷུ་པེ།  ཨཱ་ལོ་ཀེ།  གནྡྷེ།  ནཻ་ཝི་ཏེ།  ཤཔྟ་རྣམས་བཅུག་སྟེ་བྱ་རྒྱུད་ནས་འབྱུང་བའི་རང་རང་གི་ཕྱག་རྒྱ་དང་བཅས་པས་མཆོད།  ས་གཞི་སྤོས་ཀྱིས་བྱུགས་ཤིང་མེ་ཏོག་བཀྲམ།  ། རི་རབ་གླིང་བཞི་ཉི་ཟླས་བརྒྱན་པ་འདི།  ། (༤)སངས་རྒྱས་ཞིང་དུ་དམིགས་ཏེ་ཕུལ་བ་ཡིས།  ། འགྲོ་ཀུན་རྣམ་དག་ཞིང་ལ་སྤྱོད་པར་ཤོག། ཅེས་མཎྜལ་ཚོམ་བུ་བདུན་མ་འབུལ།  ལོང་ཡོད་ན་མཚམས་འདིར་ལྟུང་བཤགས་དང་སྤྱི་བཤགས་འདོན།  གང་ཡང་བདག་གིས་དུས་ཀུན་ཏུ།  ། སྡིག་པ་བགྱིས་པར་གང་གྱུར་པ།  ། སངས་རྒྱས་སྤྱན་སྔར་མཆིས་ནས་སུ།  ། སྐྲག་པས་རྨི་འདྲར་བཤགས་བགྱི་ཞིང་།  ། དེང་ནས་བརྩམས་ཏེ་འབྱུང་མི་བགྱིད།  ། དགེ་བ་ཀུན་ལ་རྗེས་ཡི་རང་།  ། འཁོར་ལོ་བསྐོར་ཞིང་བཞུགས་གསོལ་འདེབས།  ། སངས་རྒྱས་བྱང་ཆུབ་ཡིད་ཀྱིས་གཟུང་།  ། ཐམས་ཅད་བྱང་ཆུབ་མཆོག་ཏུ་བསྔོ།  ། དེ་ཐོབ་ལམ་ལ་གནས་བགྱིད་ཅིང་།  ། དམ་པ་གསུམ་ལ་སྐྱབས་སུ་མཆི།  ། ཞེས་ཡན་ལག་བདུན་པ་བྱ།
དེ་ནས་ཚད་མེད་བཞི་བསྒོམ་པ་ནི།  སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག། སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག། སེམས་ཅན་ཐམས་ཅད་སྡུག་བསྔལ་མེད་པའི་བདེ་བ་དང་མི་འབྲལ་བར་གྱུར་ཅིག། སེམས་ཅན་ཐམས་ཅད་ཉེ་རིང་ཆགས་སྡང་གཉིས་དང་བྲལ་བའི་བཏང་སྙོམས་ལ་གནས་པར་གྱུར་ཅིག། ཅེས་བརྗོད་དེ།  ཚོགས་ཞིང་རྣམས་རང་གནས་སུ་གཤེགས་པར་གྱུར་པར་བསམ།
དེ་ནས་བདག་བསྐྱེད་དངོས་གཞི་བསྒོམ་པ་ནི།  ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭཱ་བྷཱ་ཝ་ཤུདྡྷོ྅ཧཾ།  ཨོཾ་ཤཱུ་ནྱ་ཏ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།  འཁོར་འདས་ཀྱི་ཆོས་ཐམས་ཅད་རང་བཞིན་མེད་པའི་སྟོང་པ་ཉིད་དུ་གྱུར།  སྟོང་པའི་ངང་ལས་པཾ་ལས་པདྨ་འདབ་མ་བརྒྱད་པའི་ལྟེ་བར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿདཀར་པོ་ལས་འོད་ཟེར་འཕྲོས།  སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས།  འཕགས་པའི་གོ་འཕང་ལ་བཀོད།  ཚུར་འདུས་ཧྲཱིཿལ་ཐིམ་པས་པདྨ་འདབ་མ་བརྒྱད་པ་གསེར་བཙོ་མ་ལྟར་འབར་བའི་ལྟེ་བར་ཧྲཱིཿས་མཚན་པར་གྱུར།  དེ་ལས་འོད་ཟེར་ལྕགས་ཀྱུ་དང་ཞགས་པ་ལྟ་བུ་འཕྲོས།  ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས།  པདྨ་ཧྲཱིཿདང་བཅས་པ་ལ་ཐིམ་པ་ཡོངས་སུ་གྱུར་པ་ལས།  རང་ཉིད་འཕགས་པ་སྤྱན་རས་གཟིགས་དབང་ཕྱུག་བཞེངས་པ་སྐུ་མདོག་དཀར་པོ་ལང་ཚོ་དར་ལ་བབ་ཅིང་འོད་ཟེར་འཕྲོ་བ།  ཞལ་བཅུ་གཅིག་གི་རྩ་ཞལ་དཀར་བ།  གཡས་ལྗང་།  གཡོན་དམར་བ།  དེའི་སྟེང་མ་དབུས་ལྗང་།  གཡས་དམར།  གཡོན་དཀར།  དེའི་སྟེང་དབུས་དམར།  གཡས་དཀར།  གཡོན་ལྗང་བ།  དེ་རྣམས་ཀྱང་སྤྱན་དཀྱུས་རིང་ཞིང་ཕྲ་བ་ཞལ་འཛུམ་པའི་མདངས་ཅན།  དེའི་སྟེང་ན་ཁྲོ་ཞལ་ནག་པོ་མཆེ་བ་གཙིགས་ཤིང་ཁྲོ་གཉེར་དང་ལྡན་པ་སྤྱན་གསུམ་པ་རལ་པ་དམར་སེར་གྱེན་དུ་བསྒྲེང་བ།  དེའི་སྤྱི་བོར་ཞི་ཞལ་དམར་པོ་གཙུག་ཏོར་དང་བཅས་པ་ཚངས་པར་སྤྱོད་པའི་ཆ་ལུགས་ཅན།  རྒྱན་སྤངས་ཤིང་མགུལ་བ་དང་བཅས་པ།  ཕྱག་དང་པོ་གཉིས་ཐུགས་ཀར་ཐལ་མོ་སྦྱར་(༥)བ།  གཡས་ཀྱི་གཉིས་པས་བགྲང་ཕྲེང་།  གསུམ་པས་མཆོག་སྦྱིན་ལས་བདུད་རྩིའི་རྒྱུན་བབས་པས་ཡི་དྭགས་ཀྱི་བཀྲེས་སྐོམ་སེལ་བ།  བཞི་པས་འཁོར་ལོ་འཛིན་པ།  གཡོན་གྱི་གཉིས་པས་གསེར་གྱི་པདྨ་ཡུ་བ་དང་བཅས་པ།  གསུམ་པས་རིལ་བ་སྤྱི་བླུགས།  བཞི་པས་མདའ་གཞུ་འཛིན་པ།  ཕྱག་ལྷག་མ་དགུ་བརྒྱ་དང་དགུ་བཅུ་རྩ་གཉིས་པདྨའི་འདབ་མ་ལྟར་འཇམ་ཞིང་མཆོག་སྦྱིན་མཛད་པ།  ཕྱག་ཐམས་ཅད་ཀྱི་མཐིལ་ན་སྤྱན་རེ་རེ་ཡོད་པ།  ཕྱག་རྣམས་ཡར་དབུའི་གཙུག་ཏོར་དང་མར་པུས་མོའི་ལྷ་ང་ལས་མི་འདའ་བ།  རི་དྭགས་ཀྱི་པགས་པས་ནུ་མ་གཡོན་པ་བཀབ་ཅིང་།  རས་བཟང་པོའི་ཤམ་ཐབ་ཅན།  ནོར་བུས་སྤྲས་པའི་གསེར་གྱི་སྐ་རགས་དང་ལྡན་པ།  རལ་པ་དམར་སེར་གྱི་ཕྲེང་བས་མཛེས་པ།  རིན་པོ་ཆེའི་དབུ་རྒྱན།  རྣ་རྒྱན།  མགུལ་རྒྱན།  དཔུང་རྒྱན།  ཕྱག་གདུབ།  ཞབས་གདུབ་ཅན།  དར་སྣ་ཚོགས་ཀྱི་ན་བཟས་བཀླུབས་ཤིང་འོད་ཟེར་དཀར་པོ་འཕྲོ་བ།  དེའི་སྤྱི་བོར་ཨོཾ་དཀར་པོ།  མགྲིན་པར་ཨཱཿདམར་པོ།  ཐུགས་ཀར་ཧཱུཾ་སྔོན་པོ།  ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿདཀར་པོ་རིང་ཆ་ཚེག་དྲག་དང་བཅས་པ།  ཐུགས་ཀའི་ཧྲཱིཿལས་འོད་ཟེར་འཕྲོས།  པོ་ཏ་ལ་ནས་འཕགས་པ་སྤྱན་རས་གཟིགས་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་སྤྱན་དྲངས།  ཛཿཧཱུཾ་བཾ་ཧོཿགཉིས་སུ་མེད་པར་གྱུར།  སླར་ཡང་ཐུགས་ཀའི་ས་བོན་ལས་འོད་ཟེར་འཕྲོས།  འོད་དཔག་མེད་གཙོ་བོར་གྱུར་པའི་དབང་གི་ལྷ་རིགས་ལྔ་འཁོར་བཅས་སྤྱན་དྲངས།  ཁྱེད་རྣམས་ཀྱིས་བདག་ལ་མངོན་པར་དབང་བསྐུར་དུ་གསོལ།  ཞེས་གསོལ་བ་བཏབ་པས།  དེ་རྣམས་ཀྱི་ཐུགས་ཀ་ནས་སྤྲོས་པའི་གོས་དཀར་མོ་ལ་སོགས་པའི་ལྷ་མོ་རྣམས་ཀྱིས་ཡེ་ཤེས་ཀྱི་བདུད་རྩིས་གང་བའི་བུམ་པ་ཐོགས་ཏེ།  ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཨཱཿཧཱུཾ།  ཞེས་གསུངས་ཤིང་བུམ་པའི་ཆུས་སྤྱི་བོ་ནས་དབང་བསྐུར་བས།  ལུས་ཐམས་ཅད་གང་།  དྲི་མ་ཐམས་ཅད་དག། ཆུའི་ལྷག་མ་སྤྱི་གཙུག་ཏུ་གནས་པ་ཡོངས་སུ་གྱུར་པ་ལས།  འོད་དཔག་མེད་ཀྱིས་དབུ་བརྒྱན་པར་གྱུར།  ཨོཾ་པདྨཱནྟ་ཀྲྀཏ་ཧཱུཾ་ཕཊ་ཀྱིས་བསངས།  ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭཱ་བྷཱ་ཤུདྡྷོ྅ཧཾ།  སྟོང་པ་ཉིད་དུ་གྱུར།  སྟོང་པའི་ངང་ལས་བྷྲུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་མཆོད་ཡོན།  ཞབས་བསིལ།  མེ་ཏོག། བདུག་སྤོས།  སྣང་གསལ།  དྲི།  ཞལ་ཟས་རོལ་མོ་ལ་སོགས་པ་རྣམས་རང་བཞིན་སྟོང་པ།  རྣམ་པ་མཆོད་རྫས་སོ་སོའི་རྣམ་པ་ཅན།  བྱེད་ལས་ཟག་པ་མེད་པའི་བདེ་བ་ཁྱད་པར་ཅན་སྟེར་བར་གྱུར།  ཨོཾ་ཨརྒྷཾ་ཨཱཿཧཱུཾ།  ཨོཾ་པཱ་དྱཾ་ཨཱཿཧཱུཾ།  ཨོཾ་པུཥྤེ་ཨཱཿཧཱུཾ།  ཨོཾ་དྷུ་པེ་ཨཱཿཧཱུཾ།  ཨོཾ་ཨཱ་ལོ་ཀེ་ཨཱཿཧཱུཾ།  ཨོཾ་གནྡྷེ་ཨཱཿཧཱུཾ།  ཨོཾ་ནཻ་ཝི་ཏེ་ཨཱཿཧཱུཾ།  ཨོཾ་ཤཔྟ་ཨཱཿཧཱུཾ།  བདག་བསྐྱེད་ཀྱི་མཆོད་པ་ཚོགས་ཞིང་གི་སྐབས་ལྟར་བྱིན་གྱིས་བརླབས།  ཨོཾ་ཨཱཪྻ་ལོ་ཀེ་ཤྭ་ར་ས་པ་རི་ཝཱ་ར་ཨརྒྷཾ་པྲ